**Volny József**

**Volny József** ([Szepesolaszi](https://hu.wikipedia.org/wiki/Szepesolaszi" \o "Szepesolaszi), [1819](https://hu.wikipedia.org/wiki/1819). [március 12.](https://hu.wikipedia.org/wiki/M%C3%A1rcius_12.) – [Osgyán](https://hu.wikipedia.org/wiki/Osgy%C3%A1n" \o "Osgyán), [1878](https://hu.wikipedia.org/wiki/1878). [szeptember 14.](https://hu.wikipedia.org/wiki/Szeptember_14.)) kohómérnök, az [ózdi](https://hu.wikipedia.org/wiki/%C3%93zd) és a [salgótarjáni](https://hu.wikipedia.org/wiki/Salg%C3%B3tarj%C3%A1n) kohászat fontos egyénisége.



Élete

Apja Volny (Wolny) János (?–1831), anyja Sommer Anna Mária, akik hat gyermeket, négy fiút és két lányt neveltek. Az apa feltehetően [szlovák](https://hu.wikipedia.org/wiki/Szlov%C3%A1kok), az anya pedig szepességi [német](https://hu.wikipedia.org/wiki/N%C3%A9metek) származású.

Szepesolasziban járt elemi iskolába, de apja korai halála miatt továbbtanulását csak a rokonok segítségével tudta folytatni. Gimnáziumi tanulmányait [Kassán](https://hu.wikipedia.org/wiki/Kassa) folytatta 1831 és 1939 között, majd rövid filozófiai és jogi tanulmányok után 1841-ben ösztöndíjjal a [Selmeci Akadémiára](https://hu.wikipedia.org/wiki/Selmeci_Akad%C3%A9mia) került, ahol 1844-ben fejezte be tanulmányait.

Végzett mérnökként 1844-től a besztercebányai bányáknál dolgozott kamarai alkalmazottként. Az [1848–49-es szabadságharc](https://hu.wikipedia.org/wiki/1848%E2%80%9349-es_forradalom_%C3%A9s_szabads%C3%A1gharc) idején tagja lett egy fél reguláris önkéntes csapatnak, és fegyverese csatákban is részt vett. A [világosi fegyverletétel](https://hu.wikipedia.org/wiki/Vil%C3%A1gosi_fegyverlet%C3%A9tel) után egy ideig bujdosott. 1849–50-ben a [pohorellai](https://hu.wikipedia.org/wiki/Koh%C3%A1ryh%C3%A1za" \o "Koháryháza) vasgyár kohómérnöke, majd 1850-től 1852-ig a [máriavölgyi](https://hu.wikipedia.org/wiki/M%C3%A1riav%C3%B6lgy_(Szlov%C3%A1kia)" \o "Máriavölgy (Szlovákia)) kohó vezetője volt. 1852-től négy évig gróf Nádasdy Tamás [betléri](https://hu.wikipedia.org/wiki/Betl%C3%A9r" \o "Betlér) vasgyárának igazgatója volt, s ezalatt a hanyatló gyárat felvirágoztatta. 1856-ban a pár évvel korábban létrejött *Rimamurányvölgyi Vasmű Egyesület* (RVE) főfelügyelője lett (az egyesület a [Murányi Unió](https://hu.wikipedia.org/wiki/Mur%C3%A1nyi_Uni%C3%B3) és a [Rimai Coalitio](https://hu.wikipedia.org/wiki/Rimai_Coalitio) nevű kohászati vállalkozáscsoportok fúziójaként jött létre 1852-ben). A társaság Volny megválasztásakor bővítette a főfelügyelő jogkörét: a választmány előzetes beleegyezése nélkül gyárépületeket építhetett, erőműveket létesíthetett, gépeket szerezhetett be, fejleszthette a társaság szénvagyonát. Volny tevékenysége nyomán a társaság tevékenysége felvirágzott. Megindult a vasművek fejlesztése, a [nyersvasgyártás](https://hu.wikipedia.org/wiki/Nyersvasgy%C3%A1rt%C3%A1s) fokozása, számos területen korszerűsítéseket hajtott végre. Sokat utazott, útjai során tanulmányozta a fejlettebb kohászattal rendelkező országok gyárait és az ott alkalmazott technológiákat. 1861 és 1863 között az ő irányításával [Nádasdon](https://hu.wikipedia.org/wiki/Borsodn%C3%A1dasd) új hengerlő gyárat építettek 300 899 forintból, amely az 1864-es próbaüzemet követően 1865 tavaszától működött üzemszerűen (nyolc keverőkemencével, három hengersorral, négy forrasztó és két lemezfrissítő kemencével). A gyár Európa egyik legkorszerűbb üzemének számított. Felszámolta az egyesület tulajdonában lévő, de gazdaságtalanul termelő rásztocsnói és császárpataki frisstüzeket, a hlinaneci hámort. Az RVE az 1853–54-es és az 1866–67-es üzleti év között a hengereltáru-termelését megötszörözte, az évi tiszta nyeresége pedig közel kétszeresére nőtt. Fontos feladatának tekintette a vállalkozáscsoport kereskedelmi tevékenységének fellendítését is, beutazta a Balkánt, és ennek nyomán sikerült betörni a [bukaresti](https://hu.wikipedia.org/wiki/Bukarest) piacra, ahol az angol termékek versenytársává vált az ózdi gyár. Sikereire az egyesület vezetői féltékenyek lettek, megromlott a viszony köztük, és Volny 1871-ben felmondott.

[Andrássy Manó](https://hu.wikipedia.org/wiki/Andr%C3%A1ssy_Man%C3%B3) gróf kezdeményezésére 1868-ban alakult meg a *Salgótarjáni Vasfinomító Társulat*, amely a térség néhány vasgyártó érdekeltségét fogta össze. Salgótarjánban azonban hamarosan veszteségessé vált a termelés, komoly gondokkal küzdöttek, és ilyen körülmények között Volny Józsefet kérték fel a vezérigazgatói teendők ellátására. A vállalat működőképességét hamar helyreállította, majd rövid időn belül gazdaságossá is tette.

1874-ben nyugállományba vonult, de tanácsadóként ezt követően is számot tartottak szakértelmére. 1878. szeptember 14-én hunyt el birtokán, a [Gömör megyei](https://hu.wikipedia.org/wiki/G%C3%B6m%C3%B6r_%C3%A9s_Kis-Hont_v%C3%A1rmegye" \o "Gömör és Kis-Hont vármegye)[Osgyánban](https://hu.wikipedia.org/wiki/Osgy%C3%A1n).

Szakirodalmi tevékenysége

Volny József komoly szakirodalmi munkásságot is folytatott:

* *Az Ipoly-sajóvölgyi vasút és a felsőmagyarországi vasipar*. Magyar Sajtó, 1857. 120. sz.
* *A kassai iparkiállítás*. Magyar Sajtó, 1857. 165. sz.
* *Vasiparunk*. Pesti Napló, 1860. 14., 15., 19. sz.
* *Vasiparunk*. Országos Nagy Naptár 1862–98-re.
* *Vasiparunk és a szabad kereskedés*. Anyagi Érdekeink, 1865.
* *Gömör megye bányaipara*. In: [Hunfalvy János](https://hu.wikipedia.org/wiki/Hunfalvy_J%C3%A1nos) szerk.: *Gömör és Kishont törvényesen egyesült vármegyének leírása*. Pest, 1867. 256–296. oldal.
* *A bizottsági bányatörvény-javaslat*. Pest, 1871.

Forrás: https://hu.wikipedia.org/wiki/Volny\_József